
ÅRSBERETNING 2017 TRIMAVDELINGA
Styret 
I 2017 har styret bestått av Leder Kari Johanne Einvik, Sekretær Marthe Buan, styremedlemmene Bitte Sommersel (innkjøp), Erlend Vistnes, ”handyman” Even Teialeret og ”handyman” Oddvar Stensås. Hele styret ønsker å fortsette inn i det nye året, unntatt Kari Johanne som takker av som leder. 

Styret i Trimavdelinga vil rette en stor takk til alle deltagere som kommer på arrangementene våre, og skriver seg opp i trimbøkene på postene! Det er med stor glede vi ser at de blir flere og flere år for år, noe som bidrar til økt motivasjon og fokus på det trimavdelingen gjør for nærmiljøet. 
Trimavdelinga har i 2017 gjennomført:
· Dagens løype i februar. Nydelig vær og masse folk! Vi serverte varm saft (15 liter!), kaffe (7,5 liter!) sjokolade og kjeks til alle som stoppet ved Ulvehiet.
· Kaffeservering ved Kaldvellosen i april. Ca. 20 pensjonister kom og nøt vårsola ved elva, både klokka 11 og klokka 14.
· Kaffeservering på Botnmyra i mai (ca. 120 deltakere). Et langt tog kom gående til posten i nydelig vårvær.
· Gudrunhuletrimmen 40 ÅR! I den anledning ble det bygget ny gapahuk og vi lokket med overnatting lørdagsnatten til gudrunhuletrimmen i juni! Det var masse regn, men vi satt opp lavvo og var 10 stk som sov der og var klare til å ta imot trimmerne som kom. Med oppsamlingen i august, ble det 77 deltakere til sammen, selv om været var dårlig ved begge anledninger. 
· Klubbmesterskap i terrengløp i mai, ca 35 deltakere. De fleste med startnummer, og noen som turgåere. Jon Røstum vant herreklassen, mens Ragnhild Nyhus Røsbjørgen vant dameklassen. Vi brukte traseen ved Blukkuåsen. Vi sprang ned mot Karihytta først, og kom over Skaret til slutt. Populær løype vi kommer til å bruke i årene framover.
· Dugnad maling gapahukene ved Ulvehiet og Gudrunhula.  
· Høsttur til Finngangen i september (ca. 70 deltakere). Fantastisk fin høstdag, og noen gikk rundturen via Bortsvollen og Ballfjellet, Losavollen på vei hjem. 
· Familietur til Bortsvollen (ca. 35 deltagere). Nydelig høstvær.
· Kaffeservering ved Drammensveien i november (ca. 30 deltagere) i slaps og regn og blankis! Imponerende at så mange Flåbygg kom og spiste kake og drakk kaffe likevel.
· Dametrim i gymsalen ca.30 deltakere hver tirsdag i høstsemesteret, etter pause i vår. Ragnhild Nyhus Røsbjørgen har vært engasjert og motiverende instruktør. 

· Seniortrim har byttet navn til Sirkeltrening. Godt styrketilbud med Jorunn Gråbak Holte som inspirerende instruktør.
· Nissetrim ved Langvatnet i desember (bare 15 deltakere), i slaps og regn var det dårlig oppmøte, men vi ønsker å ha dette arrangementet på tur ved Langvatnet neste år også.
· Vi har hatt fem styremøter i løpet av året, i tillegg til at vi sender sms og ringes ved behov i forkant av arrangementer. 

Månedens Flåtrimmer 2017: 
Januar: Ingrid Eidsmo Hova
Februar: Frank Vedal
Mars: Ola Grendstad
April: Aud Teialeret
Mai: Anne Lise Folstadli
Juni: John Morten Samdal
Juli: John Morten Samdal
August: Daniel Folde Eggen
September: Lorense Senneset
Oktober: Anders Bolland jr.
November: John Einvik
Desember: Ina Raaen Grendstad
Hver vinner fikk et gavekort pålydende kr 250,- ved Coop Prix Ler.
Årets Flåtrimmer 2017, 35 kvalifiserte deltakere. (7 barn og 28 voksne). Eldstemann er født i 1939, yngstemann er født i 2011. Vi ønsker å få med enda flere fra alle aldergrupper, men er veldig fornøyde med at spredningen i tilbudet gjør at både barn og voksne kan klare kravene
Uttrekning av gavekort fra Melhusbanken på kr 3000,- skjer 12. mars i gymsalen på Flå Skole.
7 minitrimmere (født 2005-2017) kan vente seg egen oppmerksomhet. I tillegg har 22 trimmere 
(4 barn og 18 voksne) besøkt alle trimpostene i løpet av kalenderåret 2017, disse kaller vi SUPERTRIMMERNE i Flå IL, og alle de får en gave fra trimavdelingen for det.

Trimpostbesøkene har i år hatt en ørliten nedgang i forhold til tidligere år, men 15473 navnetrekk er skrevet ned i løpet av 2017! Det er mange, og vi ser jo at en del går forbi uten å skrive seg inn på postene. Når folk går daglige turer, ønsker de ikke stoppe og skrive seg inn hver gang. Vi har i snitt hatt over 42 besøk på trimpostene hver dag, det er utrolig bra og inspirerende! Kanskje vi har nådd toppen? Det kan muligens være behov for å tenke mer moderne, og få en App hvor du kan registrere besøk på trimpostene med telefonene. Dette får nytt styre ta stilling til og vurdere. Vi håper uansett at trimaktiviteten fortsatt blir stor i årene fremover. 

Som vi ser av grafen er det veldig mange besøk på spesielt Bottenmyra, Blukkuåsen og Kaldvellosen. I tillegg vises det godt at vi hadde en fin vinter i 2017, noe som resulterte i mange noteringer på Tjukkåsen, Ulvtjønna og den nye Lomtjønnposten. Den sistnevnte ligger på løypas høyeste punkt og fikk utrolige 708 besøk i fjor! Det er tydelig at mange flere går langrunden på Langmyra nå enn før denne posten kom dit.
Trimavdelingen har oppgradert stiene med nye merker også i 2017, og alle 19 postene er merket med oppslag og navn på stedet de er plassert. Nytt av året er at alle trimpostene har fått med logoene til våre sponsorer Melhusbanken, Heimdal Eiendomsmegling og Coop Prix. Med de nye, flotte skiltene som er hengt opp i Flåmarka håper vi at flere blir bedre kjent, og at de gamle navnene på Flåmarka ikke blir glemt. 
Økonomi
Trimavdelingen bruker litt mer penger enn vi får inn på arrangementene i 2017, men takket være tilskudd vi får fra Melhus Kommune og Melhusbanken, går vi bare så vidt i underskudd. Vi ønsker at trimavdelingen skal være gratistilbud tilgjengelig for alle, og da vil kostnadene være litt større enn inntektene. Vi har hatt mange betalende damer på step, så kursavgift til stepinstruktør og leie av lokale er dekket. I mai 2016 fikk vi støtte fra Bondelaget som er øremerket kartarbeid vi jobber med.
Premier
Beholdningen på merker til Gudrunhuletrimmen ble kjøpt inn i 2015, slik at vi har mange i årene fremover. De er dyre, koster 90,- pr. stk, og siden vi deler ut bronsemerke ved 1.gangs tur, er Gudrunhuletrimmen en større kostnad enn inntekt. 
Mål
Målsettinga for Trimavdeling er å motivere folk flest, uavhengig av alder og fysisk form, til å komme seg ut i skog og mark. Vi ønsker at våre tiltak og lystbetonte aktiviteter i lokalmiljøet skal føre til at fysisk aktivitet kan etableres som en naturlig del av folks fritid. 
Målgruppa for Trimavdelinga er:
· De som er for lite fysisk aktive og de som faller utenfor de ordinære idrettstilbudene.

· Barn og unge, voksne og eldre.

· Barn som ikke deltar i organisert idrett.
· Sosiale treffpunkt for nye og gamle innbyggere i Flå.
· De som allerede er aktive, og som ønsker et supplerende tilbud i tillegg de ordinære aktivitets- og idrettstilbudene i bygda.

Planer fremover

Muligheter for å drive friluftsliv i nærområdet er et velferdsgode som bør sikres som et bidrag til livskvalitet, trivsel og bedre folkehelse. For å lykkes med vår målsetting, mener vi at tiltakene bør skje i lokalmiljøet. Derfor har Trimavdelinga brukt de siste årene på å prioritere oppgradering av eksisterende stier i lokalmiljøet slik at vi kan bidra til å få enda flere ut på tur - både gamle og unge. Trimavdelinga har ryddet, merket og skiltet mangfoldige kilometer med turstier i bygda og i Flåmarka. Dette skal vi fortsette med i året som kommer. 
Vi ønsker også å lage bedre kart over Flåmarka, og kanskje komme oss enda mer på nett, slik at turene våre blir lettere å finne for de som ikke er like godt kjent i marka vår.

Vi vil også vise Flåbyggene nye veier å gå, og legger opp til aktiviteter i nye områder. Trimavdelingen har også i år en representant i KIM (Kjent I Melhus). Det var i den anledning plassert 3 KIM poster i Flå sitt område: Austtjønna, Blukkuåsen og Kaldvellosen (rullestoltilpasset). Dette ble avsluttet i 2017, men det vil bli en ny 2- årsperiode fra sommeren 2018. Vi oppfordrer alle glade trimmere til å bli med på det gode opplegget som KIM er. Kart og beskrivelse av postene kan kjøpes på Coop Prix Ler.
Som leder i Trimavdelinga vil jeg takke de gode medarbeiderne i Trimstyret. Det ser ut som vi alle har funnet en rolle vi trives med, og at vi gjør en god jobb på det området vi er tildelt. Det har vært mange gode opplevelser og mange flotte turer sammen trimavdelingen gjennom alle årene mine i styret. Miljøet rundt trimavdelingens arrangement har gitt hele familien min mange fine turer og turvenner, så håpet nå er at yngre familier skal bli med og kjenne den samme turgleden som vi har gjort! Det er derfor på tide å sende stafettpinnen videre til nye krefter. Tusen takk for meg!   

Kari Johanne Einvik, Leder Trimavdelinga 2017
Årsberetning Trimavdelinga 2017

